Ervare veldwagter vermoorAnton Mzimba (Foto: Timbavati- private natuurreservaat) Die Timbavati- private natuurreservaat in Mpumalanga is in rou gedompel nadat sy veldwagterhoof vandeesweek doodgeskiet is. Die 42-jarige Anton Mzimba het 25 jaar lank by Timbavati gewerk voordat hy Dinsdag glo by sy huis doodgeskiet is. Min inligting rakende die skietery is in dié stadium bekend. Timbavati sê in ’n verklaring hy staan tans die owerhede in hul ondersoek by. Luidens die verklaring moet die reservaat egter in dié stadium vertroulik omgaan met die besonderhede rakende die moord op Mzimba. Mzimba het as jong man in 1997 by Timbavati as ’n erosieveldwerker begin werk voordat hy in 1998 as een van die reservaat se jongste veldwagters aangestel is. Hy het hom as van veldwagterhoof veral beywer vir die bekamping van renosterstropery. “Die Timbavati, sowel as ons Groter Kruger-landskap, het nie net ŉ groot man verloor nie, maar ons het ŉ spesiale familielid, ŉ renostervegter, ŉ wildbewaarder, ŉ geliefde, ŉ kameraad, ŉ vriend en ŉ ware legende verloor,” sê Timbavati in sy verklaring. Anton Mzimba (Foto: Timbavati- private natuurreservaat) “Anton, jy het ŉ nalatenskap gelaat – een wat ons, tot jou eer, hoog sal hou en nooit sal vergeet nie.” Die reservaat het voorts sy meegevoel betuig “met almal wat die voorreg gehad het om saam met Anton te stap – diegene wat sy reis, sy voetspore en sy passies gevolg het. “Ons bedank Anton vir die gee van sy lewe en liefde aan die wild en mense van Timbavati. Hy sal diep gemis word, maar nooit vergeet word nie.” Medelye stroom intussen van ver in. Ook prins William, die hertog van Cambridge, het sy medelye met Mzimba se naasbestaandes betuig. “Ek is diep bedroef om te hoor van die moord op Anton Mzimba met wie ek in November gepraat het,” sê die Britse koninklike in ’n twiet. “Toegewyde en dapper veldwagters soos Anton staan sentraal tot die bewaring van Afrika se fantastiese natuurlewe. Diegene wat verantwoordelik is, moet vinnig voor die gereg gebring word. My gedagtes is by sy familie.” I’m deeply saddened to learn of the killing of Anton Mzimba who I spoke to in November. Committed and brave, rangers like Anton are central to the conservation of Africa’s fantastic wildlife. Those responsible must swiftly be brought to justice. My thoughts are with his family. W — The Duke and Duchess of Cambridge (@KensingtonRoyal) July 27, 2022